**Informatīvais ziņojums**

**Par 2019. gada 20.-21. maija neformālajā Eiropas Savienības Vides ministru sanāksmē izskatāmajiem jautājumiem**

2019. gada 20.-21. maijā notiks neformālā Eiropas Savienības (turpmāk – ES) Vides ministru sanāksme (turpmāk – neformālā sanāksme) Rumānijā.

Neformālās sanāksmes laikā notiks vides ministru diskusijas par klimata pārmaiņām un inovatīviem risinājumiem, lai virzītos uz oglekļa mazietilpīgu ekonomiku, Starpvaldību bioloģiskās daudzveidības un ekosistēmu pakalpojumu zinātnes-politikas platformas(turpmāk - IPBES) bioloģiskās daudzveidības un ekosistēmu pakalpojumu globālo izvērtējumu, ES adaptācijas stratēģijas nākotni, kā arī ūdens apsaimniekošanu un plastmasas piesārņojuma kontroli ūdeņos. Rumānijas prezidentūra sagatavojusi diskusiju dokumentu ar jautājumiem.

**I Klimata pārmaiņas - inovatīvi risinājumi un pilsoņu loma zemai oglekļa emisiju nākotnei**

2018. gada 28. novembrī Eiropas Komisija (turpmāk - EK) publicēja paziņojumu “Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku” (turpmāk - Paziņojums), kas ietver redzējumu par visas tautsaimniecības nozares un visus sabiedrības slāņus aptverošām ekonomiskajām un sabiedrības pārveidēm, kas vajadzīgas, lai līdz 2050. gadam ES sasniegtu siltumnīcefekta gāzu (turpmāk – SEG) neto emisiju nulles līmeni jeb klimatneitralitāti.

2019. gada 19. martā Ministru kabinets apstiprināja nacionālo pozīciju attiecībā uz 2018. gada 28. novembrī EK publicēto Paziņojumu. Latvija kopumā atbalsta EK centienus ar Paziņojumu dot ieguldījumu ES SEG emisiju tālākā samazināšanā, vienlaikus sniedzot ieguldījumu globālo klimata pārmaiņu mazināšanā, un ES ekonomikas modernizācijas un konkurētspējas palielināšanā.

**Latvijas viedoklis**

*1. Kā Eiropas un nacionālās politikas var veicināt dzīvesveida izmaiņas un veicināt uzlabotu /labvēlīgu vidi pārejai uz klimatneitrālu sabiedrību?*

Lai Eiropas un nacionālās politikas veicinātu sabiedrības dzīvesveida izmaiņas un uzlabotu vidi pārejai uz klimatneitrālu sabiedrību, ir jāidentificē un jāveicina tādas infrastruktūras attīstība, kas atbalstītu nākotnes attīstības tendences, tostarp elektrifikācijas un digitalizācijas jomās, alternatīvo degvielu un rūpniecisko izejvielu izmantošanas, jaunu materiālu, tehnoloģiju un pakalpojumu izmantošanā.

Pāreja uz klimatneitralitāti nozīmēs iedzīvotāju ikdienas dzīves būtisku izmaiņu, un tas būs liels izaicinājums. Lai to sasniegtu, jāpanāk iedzīvotāju izpratne, atbalsts un iesaiste. Turklāt šajā nolūkā svarīga būs ne vien izglītotība un informētība, bet arī, piemēram, oglekļa cenošanas instrumentu iespējami plašs pielietojums preču un pakalpojumu vērtībā. Liela loma būs veicinošai videi, t.sk. finanšu sektora ilgtspējīgumam, pētniecībai un inovācijām.

Būtiski dažādās pētniecības un inovāciju jomās veicināt inovatīvu risinājumu attīstību, kas ņem vērā klimata pārmaiņu izaicinājumus. Nepieciešama atbilstošu pētījumu (t.sk. sociālo) veikšana, lai nodrošinātu analītisko pamatu rīcībpolitiku plānošanai un iespējas rīcībpolitiku ieviešanai.

*2. Kādas rīcības varētu veicināt sinerģiju starp publiskajām iestādēm, jo īpaši vietējā līmenī, pilsoniskās sabiedrības un uzņēmējdarbības jomās, lai veicinātu rīcību klimata jomā?*

Sinerģiju veicināšanai nepieciešams stiprināt politikas un mehānismus, kas nodrošina to iesaisti virzības uz oglekļa mazietilpīgu un klimatnoturīgu attīstību īstenošanā. Nepieciešams rast veidus, kā iespējami efektīvi izmantot pašvaldību un pilsētu iniciatīvas, t.sk. Mēru pakta aktivitātes.

Sinerģijas jo sevišķi svarīgas tādā jomā kā transports. Lai nodrošinātu transporta dekarbonizāciju, svarīgi ne vien veicināt autoparka nomaiņu uz mazemisiju un nulles emisiju transportlīdzekļiem, bet arī, panākot transporta iespējami efektīvu organizēšanu, t.sk., nodrošinot atbilstošu telpisko plānošanu, izmantojot digitalizācijas un datu koplietošanas sniegtās iespējas, panākot satiksmes viedāku pārvaldību un lielāku mobilitāti visos transporta veidos. Ļoti svarīgi, lai transporta tīkls būtu veidots pēc iespējas efektīvāk gan ES, gan nacionālā, gan reģionālā līmenī un, jo sevišķi, lielajās pilsētās.

Ļoti būtiski nodrošināt arī sinerģijas starp gaisa piesārņojuma samazināšanas un klimata pārmaiņu ierobežošanas politikām. Nepieciešams novērst savstarpēji konfliktējošu pasākumu īstenošanu un izvēlēties risinājumus, kas veicina abu politiku mērķu sasniegšanu. Piemēram, būtiski ļoti rūpīgi plānot biomasas lomu enerģētikas fosilo energoresursu radīto siltumnīcefekta gāzu emisiju samazināšanā un noteikt iespējami vispusīgas prasības tehnoloģiju ieviešanai, lai netiktu nepaaugstināts gaisa piesārņojošo vielu daudzums.

**II IPBES** **Bioloģiskās daudzveidības un ekosistēmu pakalpojumu globālā novērtējuma rezultāti: ietekme uz ES un globālo bioloģiskās daudzveidības politiku pēc 2020. gada**

IPBES dibināta 2012. gadā kā neatkarīga Apvienoto Nāciju Organizāciju valstu organizācija, lai pilnveidotu bioloģiskās daudzveidības un ekosistēmu pakalpojumu zinātnes izmantošanu dabas aizsardzības politikā. Līdz ar to, IPBES noteiktas šādasdarbības jomas:

* politikas veidotājiem nepieciešamās galvenās zinātniskās informācijas noteikšana;
* regulāra pieejamo zināšanu novērtēšana;
* atbilstošu politikas instrumentu un metodikas ieteikšana;
* galveno zinātnes un politikas sadarbības kapacitātes vajadzību noteikšana un atbalstīšana.

Līdz šim IPBES sagatavoti tādi novērtējumi kā, piemēram, par apputeksnētājiem, zemes degradāciju, Eiropu un Centrālāziju un ekosistēmu scenārijiem.[[1]](#footnote-1)

IPBES plenārsēdē 2019. gada 4. maijā Parīzē pieņemts globālā bioloģiskās daudzveidības un ekosistēmu pakalpojumu novērtējuma apkopojums jeb atziņas[[2]](#footnote-2) politikas veidotājiem. Minētajā IPBES globālajā novērtējumā izmantotas arī iepriekšējo reģionālo novērtējumu atziņas, tajā skaitā par Eiropas Savienības valstīm (Eiropas un Centrālāzijas reģionālais novērtējums). Latvija piekrīt, ka IPBES reģionālo un globālā novērtējuma atziņas jāizmanto starptautiskajā un Eiropas Savienības dabas aizsardzības politikā, pilnveidojot tās saturu un formu. Īpaši šobrīd, kad Eiropas Savienībā sākusies politikas plānošana laikam pēc 2020. gada ne tikai vides aizsardzības, bet arī citās jomās.

**Latvijas viedoklis**

*Jūsu skatījumā, kādi ir vissvarīgākie IPBES politikas veidotāju kopsavilkuma vēstījumi un kā ES un tās dalībvalstīm būtu jārīkojas, tostarp izstrādājot ES un pasaules bioloģiskās daudzveidības satvaru laikposmam pēc 2020. gada?*

Latvija uzskata, ka efektīva starptautiskā un ES dabas aizsardzības politika ir būtiska nacionālā līmenī, jo veicina institucionālo un finanšu resursu taupīšanu un nozaru sadarbību. Sadarbība būs kritiski svarīgs apstāklis, lai ņemtu vērā IPBES globālā novērtējuma atzīto, ka ar līdzšinējo pieeju un rezultātiem dabas saglabāšanu un ilgtspējīgu attīstību nevar sasniegt, ka līdzšinējie ilgtermiņa politikas dokumenti neatspoguļo pārmaiņas, kas notiek dabā un ekonomikā. Un tādēļ nepieciešama plānošana plašākā laika mērogā un ekonomisko, sociālo, politisko un tehnoloģisko faktoru transformēšana, lai, respektējot dabas sistēmu ekoloģisko kapacitāti, varētu virzīties uz ilgtspējīgu ekonomiku. Līdz ar to starptautiskajai un ES dabas aizsardzības politikai pēc 2020. gada, cik iespējams, skaidri un vienkārši būtu jānorāda nepieciešamās pārmaiņas, to sasniegšanas virzieni un principi. Tajā skaitā, jāņem vērā, ka tikai ar aizsargājamām teritorijām dabas noplicināšanu neapturēsim.

IPBES globālā novērtējuma atziņas, kā arī topošie starptautiskie un ES dabas aizsardzības mērķi lietderīgi jāizmanto nacionālajā politikā, tajā skaitā nākamajās Latvijas Vides politikas pamatnostādnēs pēc 2020. gada un arī citu saistīto nozaru politikas plānošanā.

**Darba pusdienas - ES pielāgošanās stratēģija – turpmākais ceļš**

2013. gada aprīlī EK pieņēma ES stratēģiju par pielāgošanos klimata pārmaiņām. Latvija tāpat kā citas ES dalībvalstis to atzinīgi vērtē, un ir izstrādājusi Latvijas Nacionālo plānu klimata pārmaiņu pielāgošanai līdz 2030. gadam.

2018. gada novembrī EK publicēja ES stratēģijas par pielāgošanos klimata pārmaiņām novērtējumu, kurā tiek teikts, ka stratēģija ir sasniegusi tās mērķus un progress ir novērots visos astoņos stratēģijā noteiktajos rīcības virzienus. Novērtējumā arī teikts, ka Eiropa joprojām ir ievainojama pret klimata pārmaiņu ietekmēm. No 2013. gada līdz 2018. gadam to ES dalībvalstu skaits, kuras bija pieņēmušas nacionālās pielāgošanās stratēģijas, palielinājās no 15 līdz 25. ES stratēģija par pielāgošanos klimata pārmaiņām ir palīdzējusi vairot zināšanas par pielāgošanos un izmantot šo informāciju lēmumu pieņemšanā. Pateicoties stratēģijai, pielāgošanās aspekts ir iestrādāts dažādās nozīmīgās ES rīcībpolitikās un finansēšanas programmās, kā arī ir stiprinātas saiknes ar katastrofu riska samazināšanu, infrastruktūras izturētspēju un finanšu nozari.

Rumānijas prezidentūras sagatavotajā diskusiju dokumentā tiek atzīmētas vairākas jomas, kurās būtu nepieciešams turpināt darbu, lai veicinātu pielāgošanos klimata pārmaiņām. Tiek pieminētas tādas jomas kā sinerģijas starp pielāgošanos klimata pārmaiņām un katastrofu risku novēršanu, ekonomiskās un sociālās aizsardzības jautājumi, pielāgošanās pasākumi, kas balstīti dabas un ekosistēmu risinājumos, klimata pārmaiņu ietekme uz veselību un klimatnoturīguma veicināšana pilsētās.

**Latvijas viedoklis**

*1. Jūsuprāt, ko ES varētu darīt izceltajās jomās, lai labāk pielāgotos klimata pārmaiņām un klimatnoturīguma uzlabošanai?*

Latvija atzinīgi vērtē EK sagatavoto ES stratēģijas par pielāgošanos klimata pārmaiņām novērtējumu. Klimata pārmaiņas būtiski ietekmē un turpinās ietekmēt cilvēka veselību (biežāki karstuma viļņi, dažādu slimību risku palielinājums u.c.), tādēļ šiem jautājumiem ir nepieciešams pievērst pastiprinātu uzmanību. Šajā jomā svarīgi turpināt gan pētījumus, gan veicināt sabiedrības informētību.

Latvija uzskata, ka Rumānijas prezidentūra ir identificējusi būtiskas jomas, kur nepieciešams turpināt darbu, lai veicinātu pielāgošanos klimata pārmaiņām un klimatnoturīgumu.

Latvija uzskata, ka ļoti būtiski ir turpināt strādāt ar apdrošināšanas sektoru gan ES, gan dalībvalstu līmenī, lai būtu iespējams veicināt jaunas partnerības un finansiālu atbalstu sektoriem, kas ir īpaši ievainojami klimata pārmaiņu negatīvo ietekmju dēļ.

Latvija piekrīt, ka dabā un ekosistēmās balstīti risinājumi pielāgošanās klimata pārmaiņām veicināšanai ir pievilcīgi un citu starpā veicina bioloģiskās daudzveidības saglabāšanu, ir izmaksu efektīvi, kā arī atstāj pozitīvu ietekmi uz cilvēku veselību un būtu apsverami plašāk gan ES, gan nacionāla līmeņa plānošanā.

Latvija piekrīt, ka nepieciešams veicināt pilsētu iesaisti pielāgošanās klimata pārmaiņām plānošanā, ņemot vērā, ka lielākā daļa ES iedzīvotāju dzīvo pilsētās, kas ir īpaši ievainojamas attiecībā uz klimata pārmaiņu ietekmēm. Latvija uzskata, ka būtu nepieciešams turpināt dažādu ES līmeņa projektu īstenošanu, kas veicinātu pilsētu spēju pielāgoties klimata pārmaiņu ietekmēm.

*2.  Kā mēs labāk varam sagatavot mūsu vietējās kopienas un iedzīvotājus, ņemot vērā arvien biežākus ārkārtējus laika apstākļus un ievērojamu klimata pārmaiņu ietekmi?*

Latvija uzskata, ka svarīgi nodrošināt visu līmeņu politikas plānošanas dokumentu saskaņotību un koordinētu ieviešanu. Turklāt sevišķi nozīmīgi ir veicināt pašvaldību un pilsētu līmeņa telpiskās plānošanas pielāgošanu klimata pārmaiņu izaicinājumam un integrēt tajā pielāgošanās klimata pārmaiņām aspektus.

Vienlaikus izšķiroši svarīga pielāgošanās klimata pārmaiņām pasākumu īstenošanā būs finansējuma pieejamība un klimatnoturīguma prasību horizontāla integrācija praktiski jebkādu investīciju veikšanā. Uzskatām, ka ir ļoti būtiski, ka ES daudzgadu finanšu ietvars iekļauj finansējumu pasākumiem pielāgošanās klimata pārmaiņām veicināšanai. Ar nepacietību gaidām, kā praksē realizēsies t.s. ilgtspējīga finansējuma tiesību aktu prasības, jo uzskatām, ka tām būs nozīmīga loma informācijas par riskiem un iespējām pieejamības nodrošināšanā.

Tāpat iedzīvotāju sagatavošanā būtiski veicināt sabiedrības informētību un izpratni par klimata pārmaiņu ietekmēm, klimatnoturīguma nozīmīgumu u.tml. Nepieciešams turpināt darbu pie sabiedrības izglītošanas un informēšanas, nemitīgi skaidrojot klimata pārmaiņu realitāti, jo vēl aizvien sabiedrībā pastāv dažādi uzskati, piemēram, ka klimata pārmaiņas nenotiek, klimata pārmaiņas vērtē pozitīvi, īstermiņa redzējums, ka sava mūža laikā nesagaidīs nozīmīgas izmaiņas u.tml.

**III Ūdeņu apsaimniekošana** - **ūdeņu piesārņojums ar plastmasu/mikroplastmasu**

Plastmasa ekonomikā un ikdienā ir svarīgs un visuresošs materiāls. Tomēr šobrīd plastmasas ražošanas, izmantošanas un patēriņa rezultātā radītie atkritumi kaitē videi un sabiedrībai rada arvien lielākas bažas. Kopš pagājušā gadsimta 60. gadiem plastmasas ražošanas apjoms pasaulē ir palielinājies divdesmit reizes, un sagaidāms, ka tas tuvākajos 20 gados dubultosies. ES plastmasas atkritumu pārstrādes potenciāls joprojām lielā mērā netiek pietiekami izmantots - mazāk nekā 30 % šo atkritumu tiek savākti pārstrādei.

Ļoti liels daudzums plastmasas atkritumu nonāk vidē gan no sauszemes, gan jūras, radot ievērojamu kaitējumu ekonomikai un videi. Ūdensteces kalpo kā tranzītceļi plastmasas piesārņojuma pārvietošanai, un tiek lēsts, ka vairāk nekā 80 % jūras drazu veido tieši dažāda plastmasa. Jūras piedrazojums kaitē ne tikai videi (īpaši dzīvajiem organismiem), bet nodara arī ekonomisku kaitējumu tādām nozarēm kā tūrisms, zvejniecība un jūras transports. Lielāko ieguldījumu piesārņošanā ar plastmasu rada sauszemes avoti – mājsaimniecības (nepietiekami šķirojot atkritumus), plastmasu apglabāšana poligonos un tās izstrādājumu atstāšana apkārtējā vidē. Klimatiskie apstākļi (lietus, vējš, plūdi) papildus veicina plastmasu nonākšanu jūrā.

Plastmasa vairākos veidos var kļūt arī par ķīmiskā piesārņojumu avotu, radot jaunus potenciālus draudus gan videi, gan cilvēka veselībai. Mikroplastmasa, tai skaitā nanoplastmasas daliņas, uzkrājas jūrā, kur mazā izmēra dēļ to var viegli uzņemt jūras organismi. Tā var nonākt arī pārtikas apritē. Jaunākajos pētījumos mikroplastmasa konstatēta arī gaisā, dzeramajā ūdenī un pārtikas produktos, piemēram, sālī un medū, taču tās ietekme uz cilvēka veselību vēl nav zināma. Ļoti sīkās plastmasas daļiņas var saturēt arī dažādas bīstamas ķīmiskas vielas vai arī adsorbēt tās un kalpot kā šādu vielu “nesēji” uz cilvēka organismu, piemēram, ar ēšanu, uzkrājoties un veicinot veselībā nevēlamas izmaiņas.

Tā kā plastmasas aprites ciklam bieži ir pārrobežu raksturs, ar plastmasu saistītās problēmas un iespējas jāaplūko starptautiskā kontekstā**.**

Plastmasas atkritumi piesārņo Baltijas jūru - visizplatītākie ir tā saucamie makroatkritumi - pudeles, iepakojumi, vienreizlietojamie šķīvji, polimēru materiāli un tamlīdzīgi. Taču jūrā ir arī daudz mikroatkritumu, kas lielākoties ar neapbruņotu aci nemaz nav redzami. Arī jūras dibenā ir atkritumi, galvenokārt pamesti zvejas tīkli.

Latvijā šobrīd nav izveidota sistēma regulārai plastmasas atkritumu novērošanai un novērtēšanai (monitorings) iekšzemes ūdeņos un jūrā. Tomēr, lai aktualizētu jūru piesārņojošo atkritumu problemātiku, Vides izglītības fonds kampaņas “Mana jūra” ietvaros jau kopš 2012. gada veic monitoringu 40 piekrastes teritorijās, un novērtēts, ka situācija ar katru gadu kļūst arvien sliktāka, neskatoties uz pašvaldību veiktajiem pludmaļu labiekārtošanas darbiem. Izplatītākie atkritumu veidi ir dažāda plastmasa, tai skaitā vienreizlietojamie plastmasas priekšmeti un iepakojumi, turklāt plastmasas un mākslīgo polimēru īpatsvaram šajos atkritumos ir tendence pieaugt.

Ņemot vērā zināšanu nepietiekamību par piesārņojumu ar mikroplastmasu, Daugavpils Universitātes Latvijas Hidroekoloģijas institūts ir uzsācis pētījumus par mikroskopisko plastmasas daļiņu klātbūtnes novērtēšanu jūras ūdenī.

Lai ierobežotu plastmasas atkritumu veidošanos un veicinātu videi draudzīgāku materiālu izmantošanu, Latvijā ir veikti grozījumi ar atkritumu apsaimniekošanu saistītos tiesību aktos, nosakot šādas prasības:

* no 2008. gada noteiktas diferencētas nodokļa likmes iepakojuma materiāliem no polistirola, oksi-sadalāmās plastmasas un bioplastmasas, kā arī atsevišķas nodokļa likmes par plastmasas iepirkuma maisiņiem, tādējādi ierobežojot plastmasas iepirkumu maisiņu patēriņu (jau 2008. gadā patēriņš samazinājās par aptuveni 42%);
* no 2019. gada 1. janvāra tirdzniecības vietās plastmasas iepirkumu maisiņi patērētājiem vairs netiek izsniegti bez maksas, izņemot ļoti vieglās plastmasas maisiņus;
* no 2019. gada 1. jūlija par vienreiz lietojamiem galda traukiem un piederumiem, kas izgatavoti no plastmasas (polimēriem) un to kompozītmateriāliem (laminātiem) vairs nevarēs saņemt atbrīvojumu no dabas resursu nodokļa (turpmāk - DRN) samaksas. Tirgotājiem, kas sabiedriskajā ēdināšanā un mazumtirdzniecībā realizē plastmasas vienreiz lietojamos galda traukus un piederumus, būs jāmaksā DRN (likme 1,22 *eiro*/kg) un jānodrošina to reģenerācija;
* saistībā ar Depozīta sistēmas ieviešanu, Iepakojuma likuma grozījumi šobrīd atrodas Saeimā. Tālākie lēmumi ir atkarīgi no procesa virzības Saeimā.

**Latvijas viedoklis**

*1. Kādas kopīgas darbības, pēc jūsu domām, būtu jāveic Eiropas Savienības līmenī, lai novērstu plastmasu un mikroplastmasu/nanoplastmasu piesārņojumu, ko rada upes?*

Sākotnēji ES mērogā būtu svarīgi panākt vienotu izpratni un pieeju nosacītam plastmasu iedalījumam grupās (kategorijās) atkarībā no to iedarbības mehānisma uz vidi un dzīvajiem organismiem, kā arī vienoties par harmonizētām metodēm plastmasas piesārņojuma kontrolei un novērtējumam, lai iegūtie rezultāti būtu savstarpēji salīdzināmi. Ne mazāk būtiski, lai, izstrādājot jaunus ES tiesību aktus vai pārskatot esošos, tie būtu savstarpēji saskaņoti prasībās un netiktu ignorēts potenciālais piesārņojuma risks ar plastmasu, ko videi varētu radīt, piemēram, Regulas projektā par notekūdeņu atkārtotu izmantošanu, kur minimālajām prasībām nosacījumi paredzēti tikai mikrobioloģiskā piesārņojuma kontrolei vai notekūdeņu dūņu izmantošana lauksaimniecībā/apzaļumošanā (kā videi bīstamas vielas noteikti tikai smagie metāli).

*2. Ir apstiprināta ”vienreizējās” plastmasas direktīva. Vai, jūsuprāt, būs nepieciešami turpmāki pasākumi ūdens sektorā, lai samazinātu plastmasu/mikroplastmasu piesārņojuma ietekmi uz upēm, ezeriem un jūrām/okeāniem?*

Latvija atbalsta aizliegumu vai ierobežojumu, kas noteikts 10 vienreizlietojamiem plastmasas izstrādājumiem un pamestiem zvejas rīkiem Eiropas Parlamenta un Padomes direktīvas projektā par konkrētu plastmasas izstrādājumu vidiskās ietekmes mazināšanu (vienreizējās plastmasas direktīva), kuru plānots apstiprināt 2019. gada II ceturksnī. Šie produkti kopā veido 70% no visiem jūras atkritumiem un ir visbiežāk sastopami Eiropas pludmalēs un jūrās. Vienlaikus minētā direktīva tieši neietekmēs piesārņojumu ar mikroplastmasu, tāpēc ES kā minimums būtu jāvērtē, lai jau esošā politika nepalielinātu šāda piesārņojuma risku. Latvijas ieskatā šobrīd kopīgi papildu pasākumi plastmasu piesārņojuma ierobežošanai ūdeņos nav nepieciešami, jo sākotnēji jāvērtē minētā regulējuma efektivitāte. Turklāt izstrādes procesā ir nacionālie atkritumu apsaimniekošanas plāni, kuros arī tiks noteikti mērķi un paredzētas rīcības plastmasas atkritumu mazināšanai. Iespējams, ka palielinoties zināšanu bāzei, būs nepieciešamas kopīgas rīcības tieši mikroplastmasu piesārņojuma ierobežošanai, tomēr tas vēl jāvērtē.

*3. Vai ir nepieciešamas turpmākas darbības plastmasu/mikroplastmasu piesārņojuma monitoringam iekšzemes ūdeņos, jūrās un okeānos? Vai jūs uzskatāt, ka ES būtu jāpalielina pētījumi par plastmasas un mikroplastmasas piesārņojuma ietekmi uz cilvēku veselību un vidi, lai uzlabotu sabiedrības informētību?*

Latvija uzskata, ka ūdeņu piesārņojuma ar plastmasu mazināšanai galvenokārt jākoncentrējas uz atbilstošu plastmasas atkritumu savākšanu un turpmāku apsaimniekošanu, būtisku vērību pievēršot to maksimālai pārstrādei un atkalizmantošanai. Monitoringa pasākumi ūdeņos sniedz informāciju par esošo stāvokli, tomēr tie nenovērš piesārņojuma problēmu. Vienlaikus Latvija ir ieinteresēta turpmākos kopīgos pētījumos par mikroplastmasu piesārņojumu un tā ietekmi uz dzīvajiem organismiem, cilvēku veselību un vidi, kā arī sadarbībā/pieredzes apmaiņā ar tām dalībvalstīm un organizācijām, kas izstrādājušas vai izstrādā plastmasu piesārņojuma novērtēšanas metodes vidē, tai skaitā arī mikroplastmasai un nanoplastmasai. Zinātniski pamatota informācija ir būtiska, lai pieņemtu lēmumus par efektīvākajiem pasākumiem minētā piesārņojuma samazināšanā, pakāpeniski celtu sabiedrības informētību un veicinātu ieradumu maiņu, kā arī stimulētu plastmasas atkritumu savākšanu un pārstrādi.

*4. Atkritumu apsaimniekošanas pamatdirektīvā[[3]](#footnote-3) noteikts, ka dalībvalstīm jāizstrādā nacionālie atkritumu apsaimniekošanas plāni, ietverot sadaļu par jūru piesārņojošiem atkritumiem un identificējot to galvenos avotus, pasākumus šo atkritumu mazināšanai un koordinēšanu saistībā ar Jūras stratēģijas pamatdirektīvu[[4]](#footnote-4) un Ūdens struktūrdirektīvu[[5]](#footnote-5). Vai jūsu valstī jau ir izveidots koordinācijas mehānisms starp kompetentajām iestādēm, kas atbildīgas par atkritumu un ūdeņu/jūras apsaimniekošanu?*

Latvijā ir izveidojusies laba sadarbība atkritumu apsaimniekošanas un jūras/ūdeņu apsaimniekošanas jomā, lai nodrošinātu Baltijas jūras vides aizsardzības komisijas - Helsinku Komisijas (HELCOM) un citos starptautiskajos līgumos, kā ar nacionālajos normatīvajos aktos noteikto pienākumu izpildi. Atbilstoši Atkritumu apsaimniekošanas pamatdirektīvai, Atkritumu apsaimniekošanas valsts plānā 2021.-2027. gadam ir paredzēts iekļaut atsevišķu sadaļu un pasākumus jūras piegružošanas mazināšanai. Latvija izvērtēs iespējas šajā plānošanas dokumentā ietvert arī pašreiz apstiprināšanas stadijā esošā Eiropas Parlamenta un Padomes direktīvas projekta par konkrētu plastmasas izstrādājumu vidiskās ietekmes mazināšanu paredzētos pasākumus.

**Latvijas delegācija:**

Delegācijas vadītājs: **Juris Pūce**, Vides aizsardzības un reģionālās attīstības ministrs.

Delegācijas dalībnieki: **Alda Ozola,** Vides aizsardzības un reģionālās attīstības ministrijas valsts sekretāra vietniece.

Vides aizsardzības un
reģionālās attīstības ministrs Juris Pūce

Vides aizsardzības un reģionālās attīstības ministrijas
valsts sekretāra p.i. Sandis Cakuls

1. <https://www.ipbes.net/assessment-reports> [↑](#footnote-ref-1)
2. <https://www.ipbes.net/sites/default/files/downloads/summary_for_policymakers_ipbes_global_assessment.pdf> [↑](#footnote-ref-2)
3. Eiropas Parlamenta un Padomes 2008. gada 19. novembra Direktīva 2008/98/EK par atkritumiem un par dažu direktīvu atcelšanu  [↑](#footnote-ref-3)
4. Eiropas Parlamenta un Padomes 2008. gada 17. jūnija Direktīva 2008/56/EK, ar ko izveido sistēmu Kopienas rīcībai jūras vides politikas jomā (Jūras stratēģijas pamatdirektīva) [↑](#footnote-ref-4)
5. Eiropas Parlamenta un Padomes 2000. gada 23. oktobra Direktīva 2000/60/EK, ar ko izveido sistēmu Kopienas rīcībai ūdens resursu politikas jomā [↑](#footnote-ref-5)